ΚΑΝΟΝΙΣΜΟΣ (ΕΚ, ΕΥΡΑΤΟΜ) αριθ. 1149/1999 ΤΟΥ ΣΥΜΒΟΥΛΙΟΥ

της 25ης Μαΐου 1999

για τροποποίηση του κανονισμού (ΕΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

την γνώμη του Ελεγκτικού Συνεδρίου(3),

Εκτιμώντας:

(1) ότι το Ταμείο Εγγύησης χρηματοδοτείται με καταβολές από το γενικό προϋπολογισμό των Ευρωπαϊκών Κοινοτήτων, με τους τόκους που προέρχονται από την τοποθέτηση των διαθέσιμών του, και από τις εισπράξεις ποσών από οφειλέτες που αθέτησαν τις υποχρεώσεις τους, εφόσον το Ταμείο έχει προηγουμένως καταβάλει εγγύηση·

(2) ότι, με γνώμονα την αποκτηθείσα κατά τη λειτουργία του Ταμείου Εγγύησης εμπειρία, κρίνεται επαρκές να ισούνται οι πόροι του Ταμείου με το 9 % των αναλήψεων σε κεφάλαιο τις οποίες αυτό εγγυάται, προσαυξημένων κατά τους δεδουλευμένους και μη καταβληθέντες τόκους·

(3) ότι καταβολές στο Ταμείο Εγγύησης ίσες προς το 9 % του ποσού κάθε πράξης που αποφασίζεται, κρίνονται επαρκείς για να επιτευχθεί το ποσό-στόχος·

(4) ότι το Ταμείο Εγγύησης συγκέντρωσε το ποσό-στόχο του στις 31 Δεκεμβρίου 1997 και ότι, συνεπώς, θα πρέπει να επανεξετασθεί το ποσοστό των καταβολών·

(5) ότι, όταν το Ταμείο Εγγύησης υπερβαίνει το ποσό-στόχο, το υπερβάλλον επιστρέφεται στο γενικό προϋπολογισμό των Ευρωπαϊκών Κοινοτήτων·

(6) ότι η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και το Συμβούλιο σχετικά με τη λειτουργία του Ταμείου και να λάβει υπόψη τις ενδεχόμενες αλλαγές των κινδύνων στους οποίους εκτίθεται το Ταμείο Εγγύησης μετά τη διεύρυνση της Κοινότητας·

(7) ότι ο κανονισμός (ΕΚ, Ευρατόμ) αριθ. 2728/94(4), θα πρέπει επομένως να τροποποιηθεί·

(8) ότι οι συνθήκες δεν προβλέπουν, για την έκδοση του παρόντος κανονισμού, άλλες εξουσίες εκτός από τις εξουσίες του άρθρου 308 της συνθήκης ΕΚ και του άρθρου 203 της συνθήκης ΕΚΑΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ, Ευρατόμ) αριθ. 2728/94 τροποποιείται ως εξής:

1. Στο άρθρο 3, το δεύτερο εδάφιο αντικαθίσταται από το ακόλουθο κείμενο: "Το ποσό-στόχος ανέρχεται στο 9 % του εκταμιευθέντος κεφαλαίου του συνόλου των αναλήψεων υποχρεώσεων της Κοινότητας που απορρέουν από κάθε πράξη, προσαυξημένων με τους δεδουλευμένους και μη καταβληθέντες τόκους."

2. Στο άρθρο 4, η παράγραφος 1 αντικαθίσταται από το ακόλουθο κείμενο: "1. Οι καταβολές στο Ταμείο που αναφέρονται στο άρθρο 2, πρώτη περίπτωση, είναι ίσες προς το 9 % του ποσού σε κεφάλαιο των πράξεων."

3. Στο άρθρο 5, το πρώτο εδάφιο αντικαθίσταται από το ακόλουθο κείμενο: "Εάν, λόγω καταπτώσεως εγγυήσεων συνεπεία αθετήσεως υποχρεώσεων, τα κεφάλαια του Ταμείου υπολειφθούν του 75 % του ποσού-στόχου, το ποσοστό καταβολών ανέρχεται σε 10 % για τις νέες πράξεις, μέχρις ότου επιτευχθεί και πάλι το ποσό-στόχος."

4. Το άρθρο 9 αντικαθίσταται από το ακόλουθο κείμενο: "Η Επιτροπή υποβάλλει στο Ευρωπαϊκό Κοινοβούλιο και το Συμβούλιο γενικές εκθέσεις σχετικά με τη λειτουργία του Ταμείου, τόσο κατά τη σύναψη της πρώτης συμφωνίας προσχώρησης με τα αιτούντα κράτη, όσο και πριν από την 31η Δεκεμβρίου 2006. Εφόσον χρειασθεί, η Επιτροπή υποβάλλει στο Συμβούλιο τις δέουσες προτάσεις για την τροποποίηση των παραμέτρων του Ταμείου."

Άρθρο 2

Ο παρών κανονισμός αρχίζει να ισχύει την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Μαΐου 1999.

Για το Συμβούλιο

Ο Πρόεδρος

H. EICHEL

(1) ΕΕ C 32 της 6.2.1999, σ. 11.

(2) ΕΕ C 379 της 7.12.1998, σ. 155.

(3) Γνώμη που διατυπώθηκε στις 30 Οκτωβρίου 1998.

(4) ΕΕ L 293 της 12.11.1994, σ. 1.